Ketil Solvik-Olsen

**Ketil Solvik-Olsen** () er ein norsk politikar frå Framstegspartiet. Han var norsk samferdselsminister i regjeringa Solberg frå 16. oktober 2013 til 31. august 2018. Han blei vald inn på Stortinget som representant nr. 7 for Rogaland i 2005, og som representant nr. 1 i 2009. Frå 6. oktober 2011 var han finanspolitisk talsmann for Frp, og frå 26. mai 2013 til 5. mai 2019 var han 2. nestleiar i partiet. Han har ein mastergrad i økonomi frå University of Toledo i Ohio i USA.

## Biografi
Solvik-Olsen er fødd i Sandnes og voks opp på Bryne i Time. Han har vore politisk aktiv i Frp sidan han var 15 år, med unntak av eit utanlandsopphald i studietida. Den politiske karrieren starta som styremedlem i Time FpU og i Rogaland FpU i 1988. Solvik-Olsen var i 1993 tillitsvalt i Musikktroppen i Hans Majestet Kongens Garde, og tenestegjorde som meinig klarinettist. Han var utvekslingselev 1989–90 ved Blissfield High School i Michigan før han fullførte St. Olav vidaregåande skole i Stavanger (International Baccalaureate) i 1992. Han tilbrakte fem år som elev og student i USA. Han fullførte bachelorgraden sin i samfunnsøkonomi og statsvitskap ved University of Toledo i Ohio i USA i 1996 og i 1997 mastergraden i samfunnsøkonomi same stad.

Etter studieopphaldet i USA busette Solvik-Olsen seg i Oslo i 1997. Han jobba som finansanalytikar i reiarlaget Leif Höegh & Co 1997–1998 og som prosjektleiar i Møller-gruppen 1998–2000. I 2000–01 var Solvik-Olsen attende hos Leif Höegh & Co. som prosjektleiar. Frå 2000 gjekk han aktivt inn i lokalt partiarbeid i Oslo og var mellom anna vararepresentant til Oslo bystyre 2003–05. Før han blei vald inn på Stortinget jobba han 2001–2005 som spesialrådgjevar på hovudkontoret til Frp i Oslo, for stortingsgruppa til partiet.

Solvik-Olsen var formann i Oslo Frp 2004–05 og varamedlem til sentralstyret i Frp 2005–06. I åra 2005–2011 var han medlem av energi- og miljøkomiteen, og var fram til 6. oktober 2011 miljøpolitisk talsmann for Frp. Frå oktober 2011 til 2013 var han første nestleiar i finanskomiteen. Han blei vald til andre nestleiar i Frp i 2013. I 2013 takka han ja til posten som samferdselsminister i regjeringa Solberg. Han gjekk av som samferdselsminister 31. august 2018 for å følgja kona si til ein legejobb i USA.

## Saksområde
Som stortingsrepresentant frå 2005 har Solvik-Olsen for det meste engasjert seg i energi- og finanspolitikk. Han uttalte seg kritisk til filmen *[[An Inconvenient Truth]]* av Al Gore, og føreslo forsking på kjernekraft og auka utbygging av vassenergi som verkemiddel i å kutta utslepp av klimagassar. Som energipolitikar har Ketil Solvik-Olsen lenge vore ein ivrig talsmann for å utnytta grunnstoffet thorium, som det er store førekomstar av i Noreg, med sikte på å bruka det som brensel i ei eventuell satsing på kjernekraftverk. Allereie i 2006 tok han til orde for auka forsking for å finna ut om thorium er eit veleigna alternativ til uran.

Solvik-Olsen tok eit oppgjer med kulturen på Stortinget då han valde å ikkje stilla til attval i 2012. Til *[[Klassekampen]]* sa han at fleire med erfaring frå næringslivet kunne bidratt på «Løvebakken» hadde lønna vore høgare. Han meinte også at debattane altfor ofte låg fjernt frå røynda og var meir opptatt av personåtak enn faktabasert diskurs. Denne utviklinga meinte han kunne forklarast i samanheng med frammarsjen av unge politiske talent og karrierepolitikarar med liten erfaring frå yrkeslivet utanfor politikken.

Ketil Solvik-Olsen er både avhaldsmann og nært knytt til pinserørsla. Han meldte seg ut av statskyrkja i 2010 i protest mot at leiande personar i Den norske kyrkja stod fram og åtvara mot oljeverksemd utanfor Lofoten, Vesterålen og Senja.

## Utdanning
* 1996–1997: Master of Arts, University of Toledo, Ohio, USA.Major: Economics 
* 1994–1996: Bachelor of Arts, University of Toledo, Ohio, USA.Majors: Economics, Political Science.

## Referansar

## Bakgrunnsstoff
* Offisiell nettstad 
* Stortinget.no - Biografi